DA dien klag in oor Guptas se SEB-sertifikate | Maroela Media
Die DA het gesê die party sal Maandag 'n klag indien by Zodwa Ntuli, die kommissaris vir breë swart ekonomiese bemagtiging (BSEB), oor vermoedelik onregmatige sertifikate vir swart ekonomiese bemagtiging (SEB), wat deur Gupta-ondernemings gebruik is om kontrakte met Eskom te bekom.
Dean MacPherson, DA-LP, het gesê die DA sal ook ondersteunende bewyse hiervoor inhandig.
Volgens MacPherson kan die Gupta-entiteite se aksies moontlik ook strafregtelike oortredings wees en moet derhalwe dringend ondersoek word.
Maroela Media het vroeër berig die DA het verlede week gesê die party het inligting ontvang wat daarop dui dat drie maatskappye wat aan die omstrede Gupta-familie behoort hul maatskappye se SEB-sertifikate onregmatig bekom het.
Gordon Mackay, DA-woordvoerder, het vroeër gesê Tegeta moes nie vir 'n BSEB-sertifikaat gekwalifiseer het nie omdat dit die drumpel vir mikro-ondernemingstatus meer as dubbel oorskry met maatskappybates wat R11 miljard werd is.
Trillian kan volgens Mackay ook nie as 'n mikro-onderneming geag word nie weens sy inkomstestroom wat byna 'n halfmiljoen rand insluit wat Trillian van Eskom ontvang het, slegs enkele dae nadat die BSEB-sertifikaat uitgereik is.
Verder het die maatskappy volgens Mackay geen swart eienaarskap-komponent nie en het hiervoor slegs op die aandeelhouding van die Gupta-vennoot Salim Essa gesteun.
Mackay sê in Optimum en Tegeta se geval is die swart eienaarskap-syfers wat op die sertifikate weerspieël word "amper beslis verkeerd". Daar is volgens hom geen bewyse dat Tegeta swart vroue-eienaarskap van 5% het nie.
Dié drie maatskappye het omvattend voordeel getrek uit saketransaksies met Eskom. "In Trillian se geval het dié saketransaksies sonder 'n behoorlike kontrak plaasgevind," het Mackay gesê.
Getuienis wat voor 'n parlementêre ondersoek na Eskom gelewer is, het die kollig geplaas op grootskaalse onregmatige invloed wat oor die raad van die land se nasionale kragvoorsiener uitgeoefen is. Dit het daartoe gelei dat die bestuur kontrakte met maatskappye in die Guptas se sakeryk onderteken het. Dié sakeryk het in die afgelope paar weke begin verbrokkel nadat wetstoepassingsowerhede 'n klopjag op die familie se huis uitgevoer het in dieselfde tyd dat voormalige pres. Jacob Zuma gedwing is om uit sy pos te bedank.
Roer hulle maar ek dink hulle klaar landuit!!!!
Baie klagtes word gele maarbloedweing kry aandag
Hierdie ondersoeke moes al LANKAL gedoen gewees het. Waar kry ons nou die Guptas?
Is daar al vasgestel of hulle straler nog in SA is? Indien nie is hulle weg!!!
Tipies die DA. Hoekom hoor ons nie van die plaasmoorde en hulle veroordeling daarvan nie. Nee, dit sal hulle potensiele stemme laat verloor.